**Manometrija jednjaka – uputa za bolesnika**

Jednjak je cijev kojom hrana prolazi iz usta u želudac. Stijenka jednjaka građena je od mišića koji se ritmički kontrahiraju tijekom svakog gutljaja. Kontrakcije se događaju u obliku peristaltičkih valova koji hranu nose kroz jednjak.

**Što je manometrija jednjaka?**

Manometrija jednjaka je test koji mjeri tlakove duž tijela jednjaka; posebice mjeri funkciju donjeg sfinktera jednjaka – mišića koji sprečava povrat želučanog sadržaja u jednjak.

Manometrija se uobičajeno radi osobama koje se žale na: otežano gutanje, bolno gutanje, žgaravicu te bol u prsima.

Manometrijom će se dokazati kolika je sposobnost jednjaka u prijenosu hrane, ali će se i objektivizirati koliko donji sfinkter jednjaka pomaže u sprečavanju refluksa želučanog sadržaja.

**Posebna stanja**

Naglasite liječniku ukoliko imate plućne ili srčane bolesti, bilo koju drugu bolesti, ili pak alergije na lijekove.

**Priprema za manometriju jednjaka**

Nemojte uzimati hranu i vodu minimalno osam sati prije pretrage. U slučaju uzimanja lijekova koji potiču srčanu funkciju ili se koriste u liječenju visokog krvnog tlaka, lijekove se može uzeti s gutljajem vode. Osobe koje radi šećerne bolesti uzimaju inzulin, moraju konzultirati nadležnog liječnika radi eventualne korekcije doze prethodno manometriji. Određeni lijekovi mijenjaju kontraktilni obrazac jednjaka, te se moraju izostaviti iz terapije minimalno 48 sati prije pretrage. To su:

* Reglan (metoklopramid)
* eritromicin (antibiotik s različitim tvorničkim imenima)
* nitroglicerin
* blokatori kalcijevih kanala
* beta-blokatori

12 sati prije testa nemojte uzimati sedative poput diazepama ili alprazolama.

**Kako se manometrija izvodi?**

U nosnicu se po potrebi može aplicirati topički anestetik, kako bi se olakšalo postavljanje katetera.

Tanki kateter kroz Vašu se nosnicu, grkljan i jednjak postavlja u želudac. Kateter ne interferira s procesom disanja.

Tijekom postavljanja katetera možete osjetiti malu nelagodu, no ovaj osjećaj traje svega nekoliko trenutaka. Tijekom postavljanja katetera mogu se pojaviti nagon na kašalj i povraćanje.

Vanjski dio katetera spojen je na uređaj koji snima tlakove jednjaka.

Tijekom testa od Vas će se zatražiti da gutate male količine obične vode, te u nekim centrima voćne kašice/jogurta i kruha. Ovim će se postupkom evaluirati rad mišića jednjaka, kao i snaga te koordinacija kontrakcije jednjaka tijekom gutanja.

Test traje oko 30 minuta. Kada je test gotov, kateter se izvadi, a gastroenterolog naknadno interpretira rezultate mjerenja.

Nakon testa slobodno se vratite svojim uobičajenim aktivnostima.

Liječnik – ispitivač će Vam naknadno dostaviti rezultate ispitivanja.